1. ปัจจัยความเสี่ยง

1.  ความเสี่ยงทางการเงิน

ความเสี่ยงจากอัตราแลกเปลี่ยน

  เนื่องจากบริษัทฯ มีเงินลงทุน รวมทั้งทรัพย์สินและหนี้สินในต่างประเทศ
  ซึ่งอาจได้รับผลกระทบจากความผันผวนของอัตราแลกเปลี่ยนเงินตราต่างประเทศ ดังนั้นบริษัทฯ
  มีนโยบายในการลดผลกระทบจากความผันผวนของอัตราแลกเปลี่ยนโดยการสร้างสมดุลของสินทรัพย์และหนี้สินที่เป็นสกุลเงินต่างประเทศ
  (Natural Hedging) ในการดำเนินธุรกิจทั้งในประเทศและในสาธารณรัฐอินโดนีเซีย
  และมีการใช้เครื่องมือทางการเงินตามความเหมาะสมแล้วแต่กรณี

  ณ วันที่ 31 ธันวาคม พ.ศ. 2546 บริษัทฯ
  มีเงินกู้ส่วนใหญ่เป็นสกุลเงินบาทและมีการทำสัญญาขายเงินเหรียญสหรัฐกับธนาคารให้มีสัดส่วนที่เหมาะสมกับสินทรัพย์ที่เป็นเงินตราต่างประเทศที่มีอยู่
  ดังนั้นผลกระทบจากความเสี่ยงจากอัตราแลกเปลี่ยนเงินตราต่างประเทศที่จะเกิดขึ้นกับบริษัทฯ
  และบริษัทย่อย จึงมีค่อนข้างน้อย

ความเสี่ยงจากอัตราดอกเบี้ย

  ฐานะการเงินของบริษัทฯ
  อาจได้รับผลกระทบจากการเปลี่ยนแปลงของอัตราดอกเบี้ยที่มีต่อเงินกู้ของบริษัทฯ ซึ่งบริษัทฯ
  ได้ทำการจัดสรรเงินกู้ทั้งในส่วนที่เป็นอัตราดอกเบี้ยคงที่และอัตราดอกเบี้ยลอยตัวในสัดส่วนที่สอดคล้องกับประเภทการลงทุนของกิจการ
  การติดตามแนวโน้มของอัตราดอกเบี้ยทั้งในปัจจุบันและในอนาคต
  และการใช้เครื่องมือทางการเงินในการบริหารเพื่อลดความเสี่ยงจากอัตราดอกเบี้ยแล้วแต่กรณี
  อย่างไรก็ตาม บริษัทฯ
  ได้ดำเนินการปรับโครงสร้างของเงินกู้ให้มีอัตราดอกเบี้ยลอยตัวและอัตราดอกเบี้ยคงที่ที่เหมาะสม
  ณ วันที่ 31 ธันวาคม พ.ศ. 2546 บริษัทฯ
  มีสัดส่วนอัตราดอกเบี้ยคงที่ต่ออัตราดอกเบี้ยลอยตัวอยู่ที่ประมาณร้อยละ 76 และ 24 ตามลำดับ
  ทำให้บริษัทฯ ลดความเสี่ยงจากการเปลี่ยนแปลงของอัตราดอกเบี้ยในอนาคตได้

  ทั้งนี้ บริษัทฯ ได้จัดให้มีคณะกรรมการบริหารความเสี่ยง (Risk Management Committee)
  ซึ่งมีการประชุมเป็นประจำทุกสองเดือนเพื่อพิจารณาระดมความคิดในการป้องกันหรือลดความเสี่ยงทางธุรกิจรวมถึงความเสี่ยงทางการเงินที่อาจเกิดขึ้น

2.  ความเสี่ยงในธุรกิจถ่านหิน

  (ก) ความเสี่ยงด้านความผันผวนของราคาถ่านหิน

  จากความแปรผันของราคาและความต้องการถ่านหิน
  ซึ่งเกิดจากกลไกของการซื้อขายที่ขึ้นลงตามสภาวะของอุปสงค์อุปทาน (Demand & Supply)
  นับเป็นปัจจัยความเสี่ยงในการทำตลาด บริษัทฯ ได้บริหารความเสี่ยงดังกล่าว
  โดยการขยายฐานลูกค้าให้กว้างขึ้น และได้รับความสำเร็จในระดับที่น่าพอใจในช่วงที่ผ่านมา
  การตกลงซื้อขายกระจายตลอดทั้งปี โดยคำนึงถึงสภาวะตลาดที่เหมาะสม
  อีกทั้งยังจัดสรรประเภทของสัญญาระยะยาวและสัญญาระยะสั้นในสัดส่วนที่เหมาะสม
  เพื่อให้การวางแผนการขายมีประสิทธิภาพสูงสุด

  (ข) ความเสี่ยงในด้านการส่งมอบสินค้า

  มีความเสี่ยงที่จะเกิดความเบี่ยงเบนในคุณภาพและปริมาณของถ่านหิน
  รวมทั้งความเบี่ยงเบนของเวลาในการส่งมอบสินค้าให้กับลูกค้า
  ซึ่งการส่งมอบที่ตรงเวลารวมทั้งได้คุณภาพและปริมาณตามที่ได้ตกลงกันไว้จะสร้างความพึงพอใจให้ลูกค้าและเกิดการไว้วางใจในการซื้อขายอย่างต่อเนื่อง
  บริษัทฯ ได้ทุ่มเทกับการควบคุมขั้นตอนการผลิตและคุณภาพของถ่านหิน
  โดยพัฒนาเข้าสู่ระบบมาตรฐาน ISO
  การควบคุมปริมาณสำรองถ่านหินที่พร้อมส่งมอบให้ลูกค้าในกรณีฉุกเฉินเพื่อให้ตอบสนองความต้องการของลูกค้าได้ทันท่วงทีและป้องกันความเสียหายที่อาจเกิดขึ้น
  รวมทั้งการเข้าไปทำสัญญาผูกพันการซื้อขายระยะยาว ซึ่งมีการกำหนดการส่งมอบล่วงหน้า
  ทำให้สามารถวางแผนเตรียมการจัดส่งและการผลิตได้แม่นยำมากขึ้น

1.3 ความเสี่ยงจากการเปลี่ยนแปลงทางการเมืองในสาธารณรัฐอินโดนีเซีย

จากการที่บริษัทฯ ได้ลงทุนและดำเนินธุรกิจถ่านหินในสาธารณรัฐอินโดนีเซีย บริษัทฯ ได้ตระหนักและให้ความสำคัญถึงความเสี่ยงทางการเมืองในประเทศที่บริษัทฯ มีเงินลงทุนอยู่ โดยมีการติดตามสถานการณ์อย่างใกล้ชิด ประกอบกับสาธารณรัฐอินโดนีเซียอยู่ในช่วงฟื้นฟูเศรษฐกิจของประเทศซึ่งต้องพึ่งพาการลงทุนจากต่างประเทศ และในช่วงเวลาที่ผ่านมาการบริหารงานของรัฐบาลสาธารณรัฐอินโดนีเซียทำให้เสถียรภาพทางการเมืองของประเทศและความเชื่อมั่นของนักลงทุนต่างประเทศดีขึ้นมาก บริษัทฯ ได้จัดให้มีความคุ้มครองเพื่อป้องกันความเสียหายต่อเงินลงทุนของบริษัทฯ จำนวน166.1 ล้านเหรียญสหรัฐ ซึ่งเป็นการคุ้มครองในส่วนของเงินลงทุน เงินให้กู้ยืม และดอกเบี้ยที่บริษัทฯ ได้ลงทุนในบริษัทย่อยของบริษัทฯ ในสาธารณรัฐอินโดนีเซีย โดยครอบคลุมความเสียหายที่เกิดจากการเปลี่ยนแปลงทางการเมืองในสาธารณรัฐอินโดนีเซียที่มีผลกระทบในทางลบต่อเงินลงทุนของบริษัทฯ อันเป็นเหตุให้บริษัทฯ ไม่สามารถดำเนินธุรกิจในสาธารณรัฐอินโดนีเซียต่อไปได้ ทรัพย์สินที่บริษัทฯ ได้จัดทำความคุ้มครองความเสียหายประกอบด้วยเงินลงทุนในบริษัทดังต่อไปนี้

1.  PT. Centralink Wisesa International (บริษัทโฮลดิ้ง)

2.  PT. Indo Tambangraya Megah ( บริษัทโฮลดิ้ง)

3.  PT. Jorong Barutama Greston (ดำเนินธุรกิจผลิตและจำหน่าย - เหมือง Jorong)

4.  PT. Trubaindo Coal Mining (ดำเนินธุรกิจผลิตและจำหน่าย - เหมือง Trubaindo)

5.  PT. Kitadin (ดำเนินธุรกิจผลิตและจำหน่าย - เหมือง Kitadin)

6.  PT. Indominco Mandiri (ดำเนินธุรกิจผลิตและจำหน่าย - เหมือง Indominco)

นอกจากนี้บริษัทฯ
มีนโยบายในการจัดทำความคุ้มครองเพิ่มเติมให้สอดคล้องกับการลงทุนในสาธารณรัฐอินโดนีเซีย
หากมีการลงทุนเพิ่มขึ้น

  1.4 ความเสี่ยงจากผลกระทบสิ่งแวดล้อม

  เนื่องจากการทำเหมืองถ่านหินแบบเหมืองเปิด (0pen pit mine)
  ต้องมีการเปิดหน้าดินเพื่อนำถ่านหินขึ้นมา
  กิจกรรมดังกล่าวก่อให้เกิดผลกระทบสิ่งแวดล้อมทางด้านภูมิทัศน์ คุณภาพน้ำ อากาศ และเสียง
  ซึ่งบริษัทฯ ได้ตระหนักถึงผลกระทบต่อสิ่งแวดล้อมดังกล่าว โดยบริษัทฯ
  ได้กำหนดแนวนโยบายขึ้นมาเพื่อให้ทุกหน่วยธุรกิจของบริษัทฯ ทั้งในประเทศไทยและสาธารณรัฐ
  อินโดนีเซียรับไปดำเนินการจัดทำเป็นแผนแม่บททางด้านสิ่งแวดล้อมและฟื้นฟูสภาพเหมือง
  ให้อยู่บนพื้นฐานของการดำเนินธุรกิจที่สอดคล้องครบถ้วนต่อกฎหมายของทุกประเทศที่บริษัทฯ
  เข้าไปลงทุน โดยมีวัตถุประสงค์เพื่อการคืนสภาพสู่ตามธรรมชาติให้มากที่สุด
  ในธุรกิจเหมืองถ่านหินและธุรกิจผลิตกระแสไฟฟ้า บริษัทฯ
  ให้มีแนวทางและงบประมาณการส่งเสริม ป้องกัน และแก้ไข
  ในประเด็นปัญหาผลกระทบด้านสิ่งแวดล้อม

  นอกจากนี้บริษัทฯได้กำหนดมาตรการและ การบริหารจัดการ
  ลดความเสี่ยงจากผลกระทบสิ่งแวดล้อมด้านอื่นทางด้านกายภาพ และชีวภาพ ดังนี้

  - บริษัทฯ
  เลือกสรรองค์กรหรือสถาบันอันมีชื่อเสียงเป็นที่ยอมรับของสาธารณชนและราชการเป็นผู้ดำเนินการจัดทำแผนแม่บทด้านสิ่งแวดล้อม
  และการฟื้นฟูสภาพเหมือง (Environmental Mitigation, Mine Rehabilitation
  Master Plan)

  - กำหนดการติดตามวัดคุณภาพสิ่งแวดล้อม (Environmental Monitoring
  Program)อย่างสม่ำเสมอตลอดระยะเวลาโครงการ

  - ให้ดำเนินการสืบหาสาเหตุของผลกระทบสิ่งแวดล้อมที่เกิดขึ้นในระหว่างการดำเนินโครงการ
  (Environmental Investigation) ทุกครั้งที่ข้อมูลมีแนวโน้มผิดปกติ

  - มีการตรวจประเมินด้านสิ่งแวดล้อม (Environmental Audit)
  เป็นประจำทุกปีทั้งจากหน่วยงานภายในและภายนอกองค์กรที่เป็นกลางและน่าเชื่อ

  - การนำระบบจัดการสิ่งแวดล้อม ISO 14001 มาใช้ในการควบคุมการปฏิบัติงาน
  ทุกเหมืองในประเทศไทยและมีแผนงานที่จะนำไปใช้ในเหมืองต่างประเทศด้วย

-   การกำหนดตัวชี้วัดทางด้านสิ่งแวดล้อม (Environmental Performance Indicators)
    เพื่อใช้ประเมินผลงานด้านสิ่งแวดล้อมของบริษัทฯ

  1.5 ความเสี่ยงจากผลกระทบด้านสังคมและชุมชน

  จากการประเมินวิเคราะห์ปัญหาผลกระทบสิ่งแวดล้อม
  การพัฒนาชุมชนอย่างยั่งยืนเป็นเป้าหมายหลักที่องค์กรตระหนักและให้ความสำคัญ โดยบริษัทฯ
  ได้ดำเนินการร่วมพัฒนาชุมชนในท้องถิ่นและสร้างชุมชนสัมพันธ์ให้แข็งแกร่ง
  สร้างสัมพันธภาพที่ดีต่อชุมชนท้องถิ่นและราชการ
  ตลอดจนมีการจัดกิจกรรมที่อำนวยประโยชน์ให้ชุมชนอย่างสม่ำเสมอทั้งในประเทศไทยและในสาธารณรัฐอินโดนีเซีย
  โดยยึดถือการมีส่วนร่วมของชุมชนท้องถิ่นเป็นเกณฑ์กำหนดกิจกรรม
  ดังนั้นก่อนดำเนินกิจกรรมที่หวังผลงานระยะยาวเช่นนี้
  การวางแผนงานที่ครอบคลุมถึงปัญหาและให้สอดคล้องกับวัฒนธรรมวิถีชีวิตการดำรงอยู่ของชุมชนท้องถิ่น
  บริษัทฯต้องมีฐานข้อมูลที่เหมาะสมถูกต้องอย่างเพียงพอ ในสาธารณรัฐอินโดนีเซีย บริษัทฯ
  ได้ว่าจ้างให้สถาบันการศึกษาที่มีชื่อเสียงในท้องถิ่นเข้าดำเนินการประเมินสภาพสังคมและชุมชนรอบเหมือง
  จัดทำคู่มือการบริหารจัดการ (Community Development Manual) และแผนงานหลัก
  (Community Development Program) ที่จะพัฒนาชุมชนอย่างต่อเนื่องตลอดอายุโครงการ
  รวมทั้งมาตรการเสริมโดยการสำรวจทัศนคติของประชากรโดยรอบพื้นที่โครงการ
  (Community’s Attitudes Survey) เป็นประจำในช่วงเวลาที่เหมาะสม